זינדין זידאן

קריירת משחק

זידאן החל את הקריירה במועדון הכדורגל קאן. ב-1992 עבר לבורדו, ומשחקו עורר את תשומת לבם של ציידי הכישרונות בתחום. בעונתו האחרונה בקבוצה העפיל עמה לגמר גביע אופ"א 1996, שם פגשה במפגש כפול את באיירן מינכן. זידאן החמיץ את המשחק הראשון בשל פציעה, שב להרכב במשחק השני אך לא הצליח לעזור לקבוצתו, שהפסידה 5-1 בסיכום שני מפגשים. בשנת 1996 עבר זידאן למועדון האיטלקי יובנטוס, והפך לאחד השחקנים הדומיננטיים במרכז המגרש; הוא תרם לזכיותיה במספר אליפויות. למרות זאת, בתקופתו הפסידה הקבוצה פעמיים בגמר ליגת האלופות.
במקביל שיחק זידאן בנבחרת צרפת, וזכה להכרה לאחר שהבקיע שני שערים במשחק הגמר במונדיאל 1998, בו הביסה נבחרתו את נבחרת ברזיל 3-0. זידאן הפך לגיבור צרפתי ולסלבריטי ברחבי העולם. באותה שנה הוא זכה במספר רב של תוארי "כדורגלן השנה" מעיתוני ספורט, מוסדות והתאחדויות כדורגל שונות.
בשנת 2000 הגיע זידאן להישג נוסף, כאשר היה שותף לזכייה של נבחרת צרפת באליפות אירופה לאומות (יורו 2000), וזכה שוב בתואר "כדורגלן השנה". שתי זכיות אלו תרמו לתדמיתו של זידאן כאחד הכדורגלנים הטובים בהיסטוריה. בעקבות הישגים אלו, בשנת 2001 עבר למועדון הספרדי ריאל מדריד, במה שנחשב להעברה היקרה ביותר בתולדות הכדורגל דאז: כרטיס השחקן שלו נרכש מיובנטוס תמורת 75 מיליון אירו.
זידאן היה אחד מבין מספר כדורגלנים מצליחים שהובאו למועדון בתקופה זו (בהם לואיש פיגו, רונאלדו ודייוויד בקהאם); המועדון כונה "גלאקטיקוס" בעקבות העברות אלו. בגמר ליגת האלופות של עונת 2001/2 כבש זידאן את שער הניצחון בבעיטת וולה מול באייר לברקוזן, ובכך תרם לזכייתה של ריאל מדריד בתואר אלופת אירופה לקבוצות. עבור ריאל זו הייתה הזכייה התשיעית בתואר, ועבורו זו הייתה הזכייה הראשונה.
בעקבות פציעה במהלך מוקדמות מונדיאל 2002, זידאן השתתף רק במשחק השלישי בבית המוקדם. בלעדיו הציגה נבחרת צרפת יכולת נמוכה, ולבסוף לא הצליחה להעפיל לשלב שמינית הגמר, ולא כבשה ולו שער אחד. ביורו 2004 הבקיע זידאן שני שערים, אך הנבחרת הצרפתית הודחה ברבע הגמר. עם סיום הטורניר הודיע זידאן על פרישה מהנבחרת.
זידאן נבחר שלוש פעמים לכדורגלן השנה בעולם על ידי פיפ"א, בשנים 1998, 2000 ו-2003.
בקיץ 2005 הפתיע זידאן כאשר הודיע שהוא חוזר לנבחרת צרפת כדי לעזור לה במשחקי המוקדמות למונדיאל 2006. לאחר שמטרה זו הושגה, המשיך לשחק בשורותיה והכריז כי יפרוש סופית מכדורגל מקצועי לאחר המונדיאל. בתחילת המונדיאל הציגה הנבחרת הצרפתית יכולת בינונית. בשמינית הגמר מול נבחרת ספרד ניצחו הצרפתים 1–3 כשאת השער השלישי כבש זידאן. ברבע הגמר פגשו את נבחרת ברזיל וניצחו 0–1 בו בישל את שער הניצחון לתיירי הנרי. בחצי הגמר מול פורטוגל כבש זידאן את שער הניצחון בבעיטת עונשין והעלה את צרפת לגמר מונדיאל 2006 מול נבחרת איטליה. במשחק זה, שהיווה עבור זידאן משחק פרידה מהכדורגל המקצועי, כבש זידאן שער בבעיטת עונשין בדקה השביעית. אך לאחר מכן, בזמן ההארכה, הוא הורחק בכרטיס אדום לאחר שנגח במכוון בחזהו של מרקו מטראצי האיטלקי שהיה ללא כדור (לאחר שהאחרון ככול הנראה העליב את אחותו); איטליה ניצחה בגמר זה, בדו-קרב בעיטות עונשין בתום ההארכה. עוד קודם למשחק הגמר נבחר זידאן לשחקן המצטיין במונדיאל 2006, וזכה ב"פרס כדור הזהב"; אחרי הגמר בחנו ראשי פיפ"א את הבחירה שנית בגלל תקרית הנגיחה, אך לא שינו אותה לבסוף.
לאחר פרישתו נהג זידאן לשחק בקביעות בקבוצת המילואים של ריאל מדריד. בנוסף השתתף במספר משחקי ראווה למטרות צדקה ברחבי העולם. ב-2010 מונה למעין שגריר של קטר במאמציה לזכות באירוח מונדיאל 2022.
ב-2009 מונה זידאן ליועץ לנשיא קבוצתו לשעבר, ריאל מדריד. בשנת 2011 מונה למנהל הספורטיבי של הקבוצה, תפקיד אותו מילא כשנה. בשנת 2013 הודיע זידאן כי ישקיע בקבוצת הכדורגל אוורון מהליגה הרביעית בצרפת.

קריירת אימון

ביולי 2013 מונה לעוזר המאמן של קרלו אנצ'לוטי בריאל מדריד, והיה שותף לזכיית המועדון בליגת האלופות. בסוף אותה עונה הודיע על התפטרות מתפקידו. בשנת 2014 מונה זידאן למאמן ריאל מדריד קסטיליה, קבוצת מילואים של ריאל מדריד, במקביל ללימודי אימון בשיטה הצרפתית. אמנם, באוקטובר 2014 קבעה ההתאחדות הספרדית שהוא הפר את כלליה, מכיוון שאין לו עדיין תעודת מאמן, וקבעה שהוא יורחק לשלושה חודשים מכל פעילות.
בינואר 2016 מונה למאמן ריאל מדריד לאחר פיטוריו של רפאל בניטס. במשחק הבכורה שלו כמאמן הביסה ריאל את דפורטיבו לה קורוניה 5–0. בהמשך הוא הצליח להעלות את ריאל למקום השני בהפרש נקודה מהמקום הראשון. הוא גם הצליח להוביל את הקבוצה לרצף ניצחונות.
זידאן זכה עם ריאל מדריד בליגת האלופות והיה הראשון שזכה בליגת האלופות גם כשחקן, גם כעוזר מאמן וגם כמאמן.
ב-10 בדצמבר 2016 בניצחון 3–2 על דפורטיבו לה קורניה שבר זידאן את שיא "רצף משחקים ללא הפסד" של ריאל מדריד בכל הזמנים (שעמד עד אז על 34 משחקים). זידאן ניצח עם ריאל 40 משחקים ברצף עד שהפסיד לסביליה במסגרת הליגה 1–2. בעונת 2016/2017 הוביל את ריאל מדריד לזכייה באליפות לה ליגה, כאשר היא מציגה משחק קבוצתי והתקפי, דבר שהתבטא בשיא ייחודי: ריאל מדריד כבשה לפחות שער אחד בכל אחד מ-38 משחקי הליגה, ורשמה רצף של 73 משחקים בכל המסגרות בהם היא מבקיעה שערים.
בנוסף, בעונה זו הוביל את ריאל מדריד לזכייה בליגת האלופות פעם שנייה ברציפות לאחר ניצחון על יובנטוס בגמר שנערך בקארדיף, ווילס בתאריך 3 ביוני, בו ניצחה ריאל מדריד 4–1 משערים של כריסטיאנו רונאלדו (צמד), קאסמירו ומרקו אסנסיו. בכך ריאל מדריד הפכה לקבוצה הראשונה שזוכה בליגת האלופות פעמיים ברציפות (מילאן עשתה זאת לפניה בשנים 1989 ו-1990, אך זה היה במסגרת "גביע אירופה לאלופות", שזו המתכונת הקודמת של ליגת האלופות).
את עונת 2017/2018 התחיל עם ריאל בניצחון על מנצ'סטר יונייטד 2-1 במסגרת הסופר קאפ האירופי. כמה ימים לאחר מכן זכה עם ריאל בתואר נוסף - הסופרקופה הספרדי, כשניצחו פעמיים את ברצלונה, מחזיקת הגביע, 3–1 במשחק הראשון ו-2–0 במשחק השני (5–1 בסיכום). זידאן זכה עם ריאל בטורניר גביע העולם למועדונים של FIFA לשנת 2017 בפעם השנייה ברציפות.
בעונת 2017/2018 השלים זידאן זכייה שלישית ברציפות בליגת האלופות עם ריאל מדריד והיה למאמן הראשון שזכה 3 פעמים ברציפות בתואר זה.
במאי 2018, הודיע במפתיע במסיבת עיתונאים, כי החליט לעזוב את הקבוצה. ב-11 במרץ 2019 חזר זידאן לקדנציה נוספת בריאל מדריד וחתם על חוזה עד 2022.

חיים אישיים

זידאן נולד במרסיי שבצרפת להורים אלג'יראים-מוסלמים ממוצא ברברי שהיגרו לצרפת לפני לידתו. בגיל 17 הכיר את אשתו ורוניק פרננדז, צרפתייה ממוצא ספרדי, וב-1994 הם נישאו. להם ארבעה בנים, ארבעתם שחקני כדורגל שגדלו באקדמיית הכדורגל של ריאל מדריד. אנצו (יליד 1995) משחק כקשר, היה חלק מהסגל של ריאל מדריד בעונת 2016–2017 ואף כבש במדיה, הושאל לדפורטיבו אלאבס. לוקה (יליד 1998) משחק כשוער והוא השוער השלישי של ריאל מדריד. תיאו (יליד 2002) משחק בנוער של ריאל מדריד ואליאס (יליד 2005) משחק כבלם באקדמיה. שני הבנים הגדולים העדיפו לשחק בנבחרות צרפת אף על פי שהיו יכולים גם לשחק בנבחרות ספרד בשל אזרחות כפולה.